b'\n_START_ARTICLE_\nHarold Mahony\n_START_SECTION_\nBarn- og undgom\n_START_PARAGRAPH_\nHarold Mahony var den eneste s\xc3\xb8n af Richard John Mahony, en velhavende irsk advokat, \xc3\xb8stersavler og \xc3\xb8ens sjettest\xc3\xb8rte jordejer, og Mary Mahony. Harold havde en tre \xc3\xa5r \xc3\xa6ldre stores\xc3\xb8ster, Nora Eveleen, og en to \xc3\xa5r yngre lillebror, Hardress Waller, der imidlertid d\xc3\xb8de 18 dage gammel._NEWLINE_Familien havde hjemme p\xc3\xa5 Dromore Castle i County Kerry p\xc3\xa5 \xc3\xb8en Irland men havde ogs\xc3\xa5 et hus, Dalmore Lodge, i Edinburgh-bydelen Leith i Skotland, og det var under et af familiens ophold i Edinburgh, at Harold Mahony kom til verden den 13. februar 1867 p\xc3\xa5 adressen 21 Charlotte Square. Det meste af hans barndom blev imidlertid tilbragt p\xc3\xa5 Dromore Castle, hvor der blev anlagt en tennisbane, eftersom den unge Harold viste en spirende interesse for sporten.\n_START_SECTION_\nTenniskarriere\n_START_PARAGRAPH_\nP\xc3\xa5 den tid var tennis en stor sportsgren i Irland, og de irske tennismesterskaber rangerede prestigem\xc3\xa6ssigt n\xc3\xa6sten p\xc3\xa5 h\xc3\xb8jde med Wimbledon-mesterskaberne. Og blandt mange gode irske spillere i den \xc3\xa6ra huskes is\xc3\xa6r de fire spillere, der vandt samtlige tre titler ved Wimbledon-mesterskaberne i 1890: Willoughby Hamilton i herresingle, Lena Rice i damesingle samt Joshua Pim og Bram Stoker i herredouble._NEWLINE_Mahony blev hurtigt en af tidens mest popul\xc3\xa6re spillere. Den 191 cm h\xc3\xb8je, attraktive irer var af en vidunderlig, afslappet natur og han elskede at optr\xc3\xa6de for publikum, der til geng\xc3\xa6ld n\xc3\xb8d hans dynamiske spillestil. George Hillyard beskrev ham som "det mest gener\xc3\xb8se, hjertelige, uformelle, uansvarlige 75 tommer lange irske pragteksemplar, der nogensinde havde bet\xc3\xa5dt en tennisbane." Hillyard beskrev ham endvidere som "tennisverdenens optimist", hvis "frygtl\xc3\xb8se \xc3\xa5nd altid var uforf\xc3\xa6rdet", og han tilf\xc3\xb8jede, at "i alle de \xc3\xa5r, jeg kendte ham, s\xc3\xa5 jeg ham ikke en eneste gang i d\xc3\xa5rligt hum\xc3\xb8r"._NEWLINE_Netop i 1890 debuterede Harold Mahony i Wimbledon-mesterskaberne, hvor han blev sl\xc3\xa5et ud i f\xc3\xb8rste runde af amerikaneren Deane Miller. Allerede de to f\xc3\xb8lgende \xc3\xa5r, i 1891 og 1892, n\xc3\xa5ede han semifinalerne, og i 1893 n\xc3\xa5ede han helt frem til all comers-finalen, men alle tre gange agerede hans landsmand Joshua Pim stopklods. I 1894 vandt Mahony kun fem partier, da han tabte til Ernest Lewis allerede i anden runde. _NEWLINE_Mahony opholdt sig derefter en tid i Amerika midt i 1890\'erne, inden han vendte tilbage til England og endelig vandt Wimbledon-titlen i 1896. Efter en t\xc3\xa6t fems\xc3\xa6tssejr i f\xc3\xb8rste runde over Reggie Doherty, der senere vandt mesterskabet fire gange i perioden 1897-1900, spillede han m\xc3\xa5lrettet efter titlen. I all comers-finalen besejrede han Wilberforce Eaves 6-2, 6-2, 11-9, hvilket skaffede ham en kamp om titlen mod den forsvarende mester, Wilfred Baddeley, i udfordringsrunden. Mahony vandt i fem s\xc3\xa6t: 6-2, 6-8, 5-7, 8-6, 6-3, og de 57 partier var det h\xc3\xb8jeste antal i en Wimbledon-finale, indtil Jaroslav Drobny og Ken Rosewall spillede 58 partier i finalen i 1954. Han blev dermed den sidste skotskf\xc3\xb8dte spiller, der vandt en grand slam-titel, indtil Jamie Murray 111 \xc3\xa5r senere vandt US Open-mesterskabet i mixed double 2007._NEWLINE_Under udfordringssystemet havde han ret til at forsvare sin titel i 1897, men han tabte med 3-0 i s\xc3\xa6t til Reginald Doherty. _NEWLINE_Han vandt endvidere herresingletitlen i British Covered Court Championships i 1893, der blev spillet i Queen\'s Club i London, og han forsvarede med held sin titel \xc3\xa5ret efter. I 1895 opgav han at forsvare sin titel p\xc3\xa5 grund af sygdom._NEWLINE_Ved de olympiske lege i Paris i 1900 vandt Mahony s\xc3\xb8lvmedalje i herresingle og mixeddouble og bronzemedalje i herredouble. Han sejrede endvidere i Kent Championships i 1899, hvor han vandt over Wilberforce Eaves i finalen, og i 1904, hvor Brame Hillyard tabte i finalen.\n_START_SECTION_\nD\xc3\xb8d\n_START_PARAGRAPH_\nMahony blev dr\xc3\xa6bt den 25. juni 1905 i et cykelstyrt p\xc3\xa5 vej ned ad en stejl bakke n\xc3\xa6r Caragh Lake i County Kerry, 38 \xc3\xa5r gammel.'